ARMOA!

Rippikoulussa usein opetetaan armosta selittämällä sitä sanoin, jotka alkavat armo-sanan kirjaimilla. ARMO = Ansaitsematon rakkaus minun osakseni.

Meillä ihmisillä on tapana pyrkiä ansaitsemaan kaikenlaista, olipa sitten kyseessä työmme, ihmissuhteemme tai esimerkiksi harrastukset. Ihmisellä on usein tarve menestyä, mennä eteenpäin, saavuttaa jotakin eli olla tavoitteellinen. Vastaavasti jonkun pahan asian tai kokemuksen sattuessa vaikkapa ystävän kohdalle, usein kuulee sanottavan esimerkiksi, että ”hän ei olisi ansainnut sitä”. Syy-seuraussuhteet ovat usein todellisia, mutta elämässähän tapahtuu myös paljon kaikkea, jolle ei välttämättä löydy mitään erityistä syytä tai selitystä.

Mutta siinäpä se, on myös paljon hyvää, jota me emme ansaitse. Kaikenlaisen yltäkylläisyyden myötä ja aineellisen hyvän tulviessa ympärillämme, saattaa alkaa pitää montaakin saavutettua asiaa itsestäänselvyytenä. Tässä kohtaa voisi pohdiskella vaikkapa aiempaa kolmiportaista listaa: työmme, ihmissuhteemme ja harrastukset. Lista voi näyttää erilaiselta eri yksilöillä, mutta uskoisin että jokainen meistä voi huomata tällaisia asioita omassa elämässään.

Jumalan armo yllättää meidät aina valtavuudellaan. Se ei riipu tavoitteistamme, menestyksestämme tai omista ansioistamme. Se kutsuu meitä nöyrtymään ja ottamaan vastaan rakkauden ilman omaa pinnistelyä ja yritystä kelvata Jumalalle, toisillemme tai itsellemme. Armo laittaa ihmisen pienelle paikalle; se muistuttaa meitä vajavaisuudestamme ja tulee lahjana. Itse ainakin olen huomannut, että joitain lahjoja ja pyyteetöntä apua on joskus vaikea hyväksyä ja ottaa vastaan.

Jumalan armo kutsuu meitä olemaan armollisia toisillemme. Tehtävämme ei ole tuomita toisiamme, vaan rakastaa. Emme saa vertailla itseämme toisiin ja asettaa itseämme toisten ylä- tai alapuolelle. Vastaavasti opettelemista riittää armollisuudessa itseä kohtaan. Se vasta onkin vaikea laji!

Aarni Laulu

nuorisotyöntekijä

Kittilän seurakunta